AQSh Venesuelaga qarshi sanksiyalarni kengaytirdi

AQSh Venesuelaning 13 nafar oliy martabali harbiy va amaldorlariga nisbatan cheklov choralarini joriy etdi. 30-iyul kuni Venesuela Konstitutsion Assambleya saylovi o‘tkazilgan taqdirda Vashington yanada qat’iyroq sanksion choralar ko‘rishga tayyor. Bu haqda AQSh ma’muriyati vakillari maxsus brifing chog‘ida ma’lum qildi, deb xabar beradi “TASS”.

Sanksion ro‘yxatga kirgan shaxslar orasida Venesuela qurolli kuchlari va milliy politsiyasi rahbariyati, saylov komissiyasi rahbarlari va prezident Nikolas Maduroning ko‘zga ko‘ringan tarafdorlari bor. Ular inson huquqlari buzilishi va korrupsiya uchun javobgar hisoblanmoqda.
“AQShdagi ularga tegishli barcha aktivlarga band solinadi, AQSh fuqarolariga esa ular bilan ish aloqalari o‘rnatish taqiqlanadi”, — tushuntirdi ma’muriyat vakili brifing chog‘ida.
30-iyul kuni Venesuelada Konstitutsion Assambleya saylovi o‘tkazilishi mumkin. Bu organ mamlakat konstitutsiyasiga referendumsiz o‘zgartish kiritish vakolatiga ega. Aholi va parlamentda obro‘ga ega bo‘lmagan prezident Maduro shu yo‘l bilan hokimiyatni saqlab qolishga urinmoqda. Ammo ushbu organ chaqirilgan taqdirda AQSh qat’iy iqtisodiy choralar ko‘rishni va’da qilmoqda, bu esa chuqur inqirozdagi Venesuela iqtisodiyotiga og‘ir zarba bo‘ladi.